এরপর আর আপত্তি করা যায় না। সমরেশ বাধ্য ছেলের মতো বসে সব ক'টা মিষ্টি ধীরে ধীরে খেয়ে নিল। একসময় সে মিষ্টির পোকা ছিল! জল খেয়ে উঠে দাঁড়াল সে। এবারে যেতে হবে। পিছনে পিছনে দাসবাবু আর মনিকা এগিয়ে দিতে এলেন। বাইরে তখন পশ্চিম আকাশে সূর্য অস্ত যাচ্ছে, গাছগাছালির ফাঁক দিয়ে টলটলে দীঘির পাড়ে সেই সূর্যাস্তের দৃশ্য দেখে সমরেশ কয়েক মুহূর্ত না দাঁড়িয়ে পারল না! পুলিশি উর্দির ভিতর থেকে একজন চিত্রকরের মন উঁকি দিতে লাগলো! মুখ থেকে আপনিই বেরিয়ে এলো, "অপূর্ব!"